**Fővárosi Önkormányzat Alacskai Úti Idősek Otthona**

*1182 Budapest, Alacskai út 22.*

*Telefon: 265-5056; 265-5106 Fax: 265-5112*

*E-mail:* *titkarsag@alacska.com*

**SZAKMAI PROGRAM**

***Székhely:*** *Fővárosi Önkormányzat Alacskai Úti Idősek Otthona*

*1182 Budapest, Alacskai út 22.*

***Telephelyek****:*

 *Fővárosi Önkormányzat Alacskai Úti Idősek Otthona*

*Virág Benedek utcai telephelye*

*1201 Budapest, Virág Benedek utca 36.*

*Fővárosi Önkormányzat Alacskai Úti Idősek Otthona*

*Mészáros Lőrinc utcai telephelye*

*1192 Budapest, Mészáros Lőrinc utca 26.*

**2020**

**Szakmai program**

**Az intézmény neve:**

Fővárosi Önkormányzat Alacskai Úti Idősek Otthona

**Intézmény** **székhelye:**

1182 Budapest, Alacskai út 22.

**Telephelye:**

Fővárosi Önkormányzat Alacskai úti Idősek Otthona Virág Benedek utcai telephelye

1201 Budapest, Virág Benedek u.36.

Fővárosi Önkormányzat Alacskai úti Idősek Otthona Mészáros Lőrinc utcai telephelye

1192 Budapest, Mészáros Lőrinc u. 26.

**Az alapító, fenntartó megnevezése, címe:**

Budapest Főváros Önkormányzata

Budapest Városház u.9-11.

**Alapítás éve:** 1980.02.15.

**Szakágazat száma**: 873000

**Szakágazat megnevezése:** Idősek, fogyatékosok bentlakásos ellátása

**TEÁOR száma:** 8730 megnevezése: Idősek, fogyatékosok bentlakásos ellátása

**Alaptevékenység:** időskorúak ápolása, gondozása

**Alaptevékenységének kormányzati funkció szerinti megnevezése**:

* 102023 Időskorúak tartós bentlakásos ellátása
* 102024 Demens betegek tartós bentlakásos ellátása

Intézményünk filozófiája:

„Intézményünk fő szakmai célkitűzése, hogy lakóink fizikai, egészségügyi és mentális ellátását méltóságuk, függetlenségük, valamint személyiségük tiszteletben tartásával biztosítsuk. Az alap és magasabb rendű szükségletek kielégítéséhez egészséges, jól működő munkahelyi közösséget kívánunk kialakítani.”

Intézményünk célja, hogy biztosítsuk az idősek otthona szolgáltatását igénybe vevők teljes körű ellátását az egyenlő bánásmód követelményeinek megtartásával, az Alaptörvényben megfogalmazott jogok tiszteletben tartásával, különös tekintettel az élethez, emberi méltósághoz, a testi épséghez és a testi-lelki egészséghez való jogokra. Kiemelt figyelmet fordítunk arra, hogy az idős, megromlott egészségi állapotú ellátottak részére olyan szolgáltatást nyújtsunk, mely életük utolsó szakaszát kiegyensúlyozottá, békéssé teszi. Ennek érdekében törekszünk a biztonságos, nyugodt életkörülmények megteremtésére, a személyre szabott ápolás és gondozás biztosítására a szakma előírásainak és Etikai kódexének megfelelően.

Fontosnak tartjuk, hogy munkatársaink szakmai tudása kiemelkedő, emberi hozzáállása empatikus, elfogadó legyen. Nagy hangsúlyt fektetünk dolgozóink szakmai ismereteinek karbantartására, folyamatos továbbfejlesztésére. Hisszük, hogy csak magas fokú hozzáértéssel nyújthatunk színvonalas, minőségi szolgáltatást intézményünkben, ahol a munka „tárgya” maga a rászoruló ember.

Munkatársainkkal szemben alapvető elvárás az emberi tisztesség, a közalkalmazotthoz méltó magatartás. Szakmai - erkölcsi - etikai követelmény, hogy az itt folyó munka alapja a humánum, az empatikus támogató magatartás legyen, s hogy az intézmény, ne az „intézményi lét jellegét” jelentse, hanem az otthon lakóinak tényleges „otthona” legyen.

**A szolgáltatás célja:**

**A szakmai program célja,** hogy meghatározza a vonatkozó jogszabályok, az egyedi sajátosságok alapján az Intézmény szakmai tevékenységét, és ennek érdekében meghatározza

* a szolgáltatás célját, feladatát,
* a szolgáltatás elemeit, úgy mint:
	+ tanácsadás
	+ esetkezelés
	+ gondozás
	+ étkeztetés
	+ felügyelet
	+ lakhatás
	+ szállítás
	+ egyéb
* a megvalósítani kívánt program konkrét bemutatását, a létrejövő kapacitások, a nyújtott szolgáltatáselemek, tevékenységek leírását,
* a más intézményekkel történő együttműködés módját,
* az ellátandó célcsoport megnevezését,
* a fenntartó által biztosított szolgáltatási elemeket (a feladatellátás szakmai tartalmát, módját, a biztosított szolgáltatások formáit, körét, rendszerességét, a gondozási feladatok jellegét, tartalmát)
* az ellátás igénybevételének módját,
* a szolgáltatásról szóló tájékoztatás helyi módját,
* az ellátottak jogait,
* a szociális szolgáltatást végzők jogait.

**A szakmai program hatálya:**

A szakmai program a jóváhagyást követő hónap első napján lép hatályba.

A szakmai program személyi hatálya kiterjed az ellátottakra, valamint az Intézmény szakmai működtetésében, szolgáltatásai nyújtásában közreműködő személyekre. A szakmai program területi hatálya az intézményre terjed ki.

A Fővárosi Önkormányzat Alacskai Úti Idősek Otthona szolgáltatásait igénybe vevő, gondozásra szoruló ember szükségleteihez igazodó segítségnyújtás biztosítása, amelynek mértékét és módját mindenkor a segítségre szoruló ember egészségi- szociális és pszichés állapota alapján határozzuk meg úgy, hogy az egyén individuális szabadsága a lehető legteljesebb mértékben juthasson érvényre.

**Az intézmény feladata:**

A szolgáltatás feladata az Intézmény alapdokumentumában (alapító okiratában) meghatározott időskorúak és demens betegek ellátásának biztosítása.

Feladatainkat törvények, szakmai rendeletek és a fenntartó Budapest Főváros Önkormányzata rendeletei, döntései határozzák meg.

**Az intézmény a fenntartó támogatásával gondoskodik:**

Az önmaguk ellátására nem, vagy csak folyamatos segítséggel képes - elsősorban a nyugdíjkorhatárt betöltött személyeknek - a napi legalább háromszori étkeztetéséről, szükség szerint ruházattal, illetve textíliával, gyógyszerrel, gyógyászati segédeszközzel való ellátásáról, mentális gondozásáról, szocioterápiás foglalkoztatásról, a külön jogszabályban meghatározott egészségügyi ellátásáról, valamint lakhatásáról (teljes körű ellátásról) gondoskodunk.

Az otthonban elsősorban a III. fokozatú gondozási szükséglettel rendelkező, de rendszeres fekvőbeteg-gyógyintézeti kezelést nem igénylő, a rá irányadó öregségi nyugdíjkorhatárt betöltött személy látható el.

Az idősek otthonában a 18. életévét betöltött, betegsége vagy fogyatékossága miatt önmagáról gondoskodni nem képes, a Szociális törvény 68/A. § (3) bekezdése szerinti gondozási szükséglettel rendelkező személy is ellátható, vagy a jogszabályban meghatározott egyéb körülményeken alapuló gondozási szükséglettel rendelkező személy is ellátható, ha ellátása más típusú, ápolást-gondozást nyújtó intézményben nem biztosítható.

Igénybe veheti az intézményi ellátást a jogosult kérelmezővel legalább egy éve együtt élő házastársa, élettársa, testvére és fogyatékos közeli hozzátartozója gondozási szükséglet hiányában is.

A férőhelyszám legfeljebb 15%-áig a gondozási szükséglettel nem rendelkező személy is ellátható, ha az ellátást igénylő vagy a térítési díjat megfizető más személy, írásban vállalja a szolgáltatási önköltséggel azonos mértékű személyi térítési díj megfizetését.

Az intézmény férőhelyének 10%-áig az a személy is ellátható, aki az ellátási területen nem rendelkezik bejelentett lakóhellyel vagy tartózkodási hellyel.

Az intézmény részletes működési rendjét a Házirend szabályozza. A jóváhagyott házirend jól látható helyen a faliújságra kerül kifüggesztésre, és gondoskodunk arról, hogy az ellátottak, hozzátartozóik és az intézmény dolgozói számára folyamatosan hozzáférhető legyen.

A Házirend és a megállapodás tervezete, az előgondozás során átadásra kerül az ellátást igénylőnek.

Az intézmény számára meghatározott feladatoknak és hatásköröknek az intézmény szervezeti

egységei, dolgozói közötti megosztásáról az intézményvezető gondoskodik.

**A szakmai program konkrét bemutatása, létrejövő kapacitások, a szolgáltatáselemek, tevékenységek leírása:**

A személyes gondoskodás biztosítása során fokozott figyelmet kell fordítani arra, hogy az ellátásban részesülő személyek emberi és állampolgári jogai ne sérüljenek. Az intézmény vezetője gondoskodik az intézményen belül az emberi és állampolgári jogok érvényesüléséről, az egyén autonómiáját elfogadó, integrációját minden eszközzel segítő, humanizált környezet kialakításáról és működtetéséről.

Ha az ellátásban részesülő személy jogainak, érdekeinek érvényesítésére nem képes, az intézményvezető intézkedés megtételét kezdeményezi a fővárosi és megyei kormányhivatal gyermekvédelmi és gyámügyi feladatkörében eljáró, lakóhely szerint illetékes járási (fővárosi kerületi) hivatalánál (a továbbiakban: gyámhivatal), illetve a szükséges segítségnyújtás érdekében felveszi a kapcsolatot az egészségügyi vagy más szociális intézménnyel.

Az egyénre szóló bánásmód figyelembevételével a gondozási feladatok keretében olyan fizikai, mentális és életvezetési segítségnyújtást igyekszünk biztosítani, melynek során az ellátottak hiányzó vagy korlátozottan meglévő testi-szellemi funkcióinak helyreállítására vagy szinten tartására került sor.

Ezen feladatokat az egyéni gondozási tervek megvalósításával, - az ellátottak - és ha van - hozzátartozóik, törvényes képviselőik, támogatóik lehetőség szerinti maximális bevonásával - azok folyamatos értékelésével, szükség szerinti módosításával látjuk el.

**Az intézmény kapacitásai:**

* 1182 Budapest, Alacskai út 22. **130 fő** részére biztosít ellátást. Ebből a speciális ellátást biztosító demens részleg 30 férőhelyes. Az intézményben kialakításra került egy négy lakószobából álló,10 fő elhelyezését biztosító izolációs részleg. A részleg minden lakószobájához külön vizesblokk tartozik.
* 1201 Budapest, Virág Benedek u.36. **138 fő** ellátása biztosított, az alábbi megoszlásban:

**Az „A” épületben** 94 fő; ebből 5 fő részére emelt szintű ellátást, 89 fő részére átlagos szintű elhelyezés biztosít. Speciális ellátást biztosító demens részleg 29 férőhelyes. Az épületben egy két fő elhelyezésére alkalmas, külön vizesblokkal rendelkező izolációs lakószoba van.

**A „B” épületekben**, négy önálló épület közül háromban **34 fő** számára biztosítunk átlagos szintű ellátást. A negyedik épületben került kialakításra, a maximum 8 fő ellátását biztosító izolációs részleg.

* 1192 Budapest, Mészáros Lőrinc u. 26. **50 fő** számára biztosítja az átlagos szintű ellátást. Itt egy egyágyas izolációs szoiba került kialakításra.

Az intézményünk tartós bentlakásos ápoló-gondozó otthoni elhelyezést biztosít időskorúak részére a főváros XVIII., XIX. és XX. kerületében. **Összesen 318 fő** részére nyújt idősotthoni elhelyezést, amelyből speciális, (demens) nagyobb biztonságot jelentő elhelyezési lehetőséget kínál a 30-30 férőhelyes speciális gondozást biztosító részleg.

Továbbá a Virág Benedek utcai telephelyen 5 fő emelt szintű ellátásban részesül.

**Az Alacskai úti székhely intézmény** a Főváros XVIII. kerületében, családi házas, zöldövezetben épült, két lakószinten működő intézmény.

Az épület korszerű, a mai kor jogszabályi követelményeinek megfelelő kialakítása lehetőséget ad egyrészt a közösségi tevékenységek, másrészt pedig az élethez szükséges intimitás megéléséhez. Építészeti kialakítása olyan atmoszférát teremt a lakók számára, hogy az biztosítja a kiegyensúlyozott élet lehetőségét.

A két,- illetve négyágyas lakószobákban, valamint a 2 db házaspári szobában biztosított az akadálymentes közlekedés. Minden szobához tartozik egy felszerelt, nővérhívóval ellátott, akadálymentesített fürdőszoba, wc-vel.

Szintenként felszerelt teakonyha áll a lakók rendelkezésére. Minden helyiségben az idős emberek igényeit figyelembe vevő, igényes, átgondolt bútorzat (szék, fotel, asztal, könyvespolcok) található. A közösségi helyiségekben külön térítés nélkül használható a számítógép, az Internet és a televízió. Az itt élőket és vendégeiket barátságosan berendezett közösségi terek várják. Az épületben több közösségi helyiség található az egyéni foglalkozásokra, találkozásokra alkalmas szobák, egy tornaszoba és imaszoba kialakítására is sor került.

A demens részleg: (30 fő ellátott) Az intézmény – a többiektől elkülönítve – speciális gondozási részlegen biztosítja az időskori demenciában szenvedő személyek ellátását megerősített létszámú ápoló-gondozók beállításával. Az ellátásra szolgáló helyiségek tárgyi feltételei elősegítik a demens ember könnyű és biztonságos közlekedését, tájékozódását, hozzájárulva ezzel is biztonságérzete növeléséhez. Alapvető szempont a stabil környezet megtartása, a berendezési tárgyak állandósága, irányjelzők alkalmazása, strukturálisan egyszerű, jól átlátható, biztonságos berendezésű - székek, fotelok, asztalok lekerekített formájúak, stabil lábazatúak, csúszást, elesést gátló – használati tárgyak. Helyiségeink megfelelő nagyságúak, világosak, barátságosak. A demenciában szenvedő személyek biztonságát növeljük kapaszkodókkal, jelekkel, színekkel, képekkel, amelyek segítik a tájékozódásban, az eligazodásban is. Zöld környezetben, sétáló udvar tartozik hozzá. Alapvető cél, hogy a foglalkozások elősegítsék az ellátottak meglévő képességeinek stabilizálását, lehetséges mértékig fejlesztését, esetleg a már elmaradt képességek újbóli felszínre hozását. A mindennapok során folyamatosan és állandóan törekedni kell a memória-erősítésére.

Amennyiben a speciális gondozási részlegen élő demens ellátott egészségi, fizikai állapota annyira leromlik, hogy ágyhoz kötött fekvőbeteggé válik, a továbbiakban ellátása az ápolási részlegen folytatódik.

Gyógytornász segítségével egyéni és csoportos tornára van lehetőség. A korszerűen felszerelt torna szoba lehetővé teszi az egyéni foglalkozást.

Az Alacskai úti székhely intézményben 500 adagos főzőkonyha üzemel. Innen történik az étel szállítása a telephelyekre.

**A Virág Benedek utcai telephely** Pesterzsébeten, kertes családi házak között helyezkedik el, kellemes nagy parkban.

**"A" épület**

A hangulatosan kialakított négyszintes, teraszos épületben 94 ember él. Egyágyas, kétágyas, és négyágyas, zuhanyozós fürdőszobával rendelkező szobák, valamint minden szinten egy-egy társalgó, teakonyha, mosószoba található, melyet a lakók igényük szerint használhatnak. A szinteket 2 db tágas lift köti össze.

Az épületben többféle elhelyezés lehetséges:

* 1ágyas (zuhanyozós, fürdőszobás) lakrészek (20-24 nm).
* 2 és 4 ágyas átlagos elhelyezést nyújtó szobákhoz ugyancsak előtér és zuhanyozós fürdőszoba tartozik.
* Külön gondozási egységben kerülnek ellátásra a középsúlyos és súlyos demenciával élő személyek (30 fő ellátott).

**"B" épületegyüttes**

Itt négy önálló földszintes épületben 34 fő ellátott él, melyből két épületben demens betegeket is ellátunk. A lakószobák 1- 2-3 ágyasak, átlagos elhelyezést nyújtanak. Épületenként egy-egy közös fürdőszoba áll rendelkezésre. Az ellátottak - ha állapotuk ezt lehetővé teszi - az "A" épület éttermében fogyasztják a reggelit, ebédet, vacsorát.

A B/V. épületben 4 db kétágyas izolációs szoba került kialakításra.

**A Mészáros Lőrinc utcai telephely** Kispesten kertvárosi környezetben helyezkedik el, 50 fő részére biztosít ellátást.

Az épület három szinten 1-2-3 és 4 ágyas szobákban nyújt elhelyezést, a szinteket lift is összeköti. Az első szinten demens személyeket is ellátunk. A szobákhoz előszoba, fürdőszoba és WC tartozik. A ellátotti szobák és a közös helyiségek egyedi gyártású bútorral vannak berendezve.

Mivel intézményünk mozgásukban, vagy önálló életvitelükben korlátozott emberek ellátását biztosítja, minden helyiség - beleértve a teraszokat, az épület parkját,- akadálymentesen megközelíthető. A közlekedő folyosókon a gyalogos mozgást kapaszkodók és korlátok segítik. Mind a három szinten társalgó áll az ellátottak rendelkezésére.

Az alagsorban nyert elhelyezést a kápolna, ami egyben urnatemető is.

**A szolgáltatásért fizetendő térítési díj:**

A személyes gondoskodást nyújtó ellátásért térítési díjat kell fizetni.Az intézményi térítési díj összegét Budapest Főváros Közgyűlése évente állapítja meg. Indokolt esetben évente egy alkalommal az intézményi térítési díj alapjául szolgáló szolgáltatási önköltség korrigálható. Az intézményi ellátásért fizetendő személyi térítési díj meghatározása során meg kell állapítani az ellátást igénylőre vonatkozó jövedelemhányadot. A jövedelemhányad nem haladhatja meg az ellátott havi jövedelmének 80%-át, valamint a szolgáltatási önköltséget. A személyi térítési díj az intézményi térítési díjjal megegyező összeg, ha a jövedelemhányad eléri vagy meghaladja az intézményi térítési díj összegét.

Amennyiben az ellátást igénylő vagy a térítési díjat megfizető más személy, írásban vállalja a mindenkori intézményi térítési díjjal azonos személyi térítési díj megfizetését, a jövedelem-, és vagyonvizsgálatot nem kell elvégezni.

Ha tartós bentlakásos intézményi ellátás esetén a jövedelemhányad nem éri el az intézményi térítési díj összegét, és az ellátott jelentős pénzvagyonnal rendelkezik, a személyi térítési díj az intézményi térítési díjjal megegyező összeg azzal, hogy a jövedelemhányad és az intézményi térítési díj közötti különbözetet a jelentős pénzvagyonból kell fedezni.

Ha tartós bentlakásos intézményi ellátás esetén a jövedelemhányad nem éri el az intézményi térítési díj összegét, és az ellátott nem rendelkezik jelentős pénzvagyonnal, a személyi térítési díj a jelentős ingatlanvagyon kilencvenhatod részének és a jövedelemhányadnak az összege, de legfeljebb az intézményi térítési díjjal megegyező összeg.

Jelentős pénzvagyonnak minősül az ellátott rendelkezésére álló fizetési számla pozitív egyenlege, betétszerződés vagy takarékbetét-szerződés alapján fennálló követelése és készpénze összegének azon részét kell tekinteni, amely az intézményi térítési díj egyévi összegét a jogosult elhelyezésekor vagy a térítési díj felülvizsgálatakor meghaladja.

Jelentős ingatlanvagyonnak az ingatlanvagyon együttes értékének az öregségi nyugdíj mindenkori legkisebb összegének a negyvenszeresét meghaladó részét kell tekinteni. Ingatlanvagyonként kell figyelembe venni az ellátás igénylésének vagy a felülvizsgálat időpontjában az ellátást igénylő, ellátott tulajdonában álló ingatlant, valamint az őt illető hasznosítható, ingatlanon fennálló vagyoni értékű jogot, illetve az ellátás igénylését vagy a felülvizsgálatot megelőző 18 hónapban ingyenesen átruházott ingatlant, ha azok együttes forgalmi értéke az öregségi nyugdíj mindenkori legkisebb összegének a negyvenszeresét meghaladja. Osztatlan közös tulajdon esetén a tulajdoni hányadot kell figyelembe venni.

A kötelezett által fizetendő térítési díj összegét (személyi térítési díj) az intézményvezető konkrét összegben állapítja meg és arról az ellátást igénylőt és/vagy törvényes képviselőjét az ellátás igénybevételét megelőzően írásban tájékoztatja.

Az intézmény vezetője a személyi térítési díjról és annak felülvizsgálatáról "Értesítést" ad ki az ellátásban részesülő és/vagy törvényes képviselője részére.

A Budapest XX. kerület Virág Benedek u. 36. sz. alatti telephely jelenleg 5 db emeltszintű férőhellyel rendelkezik az „A” épületben. Az „A” épület egy- és kétágyas szobáit igénybevevőnek egyszeri hozzájárulást kellett fizetnie, melynek összegét a fenntartó rendeletben határozta meg. Az egyszeri hozzájárulást az intézménybe történő beköltözéskor kellett megfizetni. A Fővárosi Közgyűlés döntése, hogy a megüresedő férőhelyek már nem emelt szintűnek lesznek minősítve.

Magyarország Alaptörvénye értelmében a nagykorú gyermekek kötelesek rászoruló szüleikről gondoskodni. A Polgári Törvénykönyv rendelkezése értelmében 2017. július 01. napjától kezdődően a mindenkori intézményi térítési díj a számítás alapja. Amennyiben az ellátottnak az intézmény felé térítési díjtartozása, gyógyszerkiadásból-, vagy gyógyászati segédeszközből eredő tartozása állna fenn, úgy az Idősek Otthona intézkedik arról, hogy a tartozások az ellátott tartásra kötelezhető gyermekeitől/rokonaitól megfizetésre/behajtásra kerüljenek.

A személyi térítési díjon felül az alapfeladatok körébe nem tartozó szolgáltatásokért, szabadidős programokért az intézmény eseti térítési díjat kérhet, melynek eseteit a Házirend tartalmazza.

**Más intézményekkel történő együttműködés módja:**

Elsősorban a saját intézményeinkben élők és dolgozók kapcsolatának erősítését kívánjuk megvalósítani, melyre jó alkalmat adnak a közös rendezvények. Kirándulások, látogatások alkalmával ismerkedünk más fővárosi fenntartású intézménnyel.

Szakmai kapcsolataink szerteágazóak, együttműködünk:

* Önkormányzatokkal
* Budapest Főváros Kormányhivatala Szociális és Gyámhivatalával
* Szakhatóságokkal (OTH, Katasztrófavédelem, stb.)
* Önkormányzati, egyházi és civil fenntartású szakosított ellátásokat nyújtó szociális szolgáltatókkal
* Önkormányzati alapellátást biztosító szolgáltatókkal
* Egészségügyi alap- és szakellátást nyújtó intézményekkel
* Szakmai civil szervezetekkel, érdekképviseleti szervezetekkel (SZIME, Szociális Klaszter)
* Helyi, kerületi egyházakkal, karitatív közösségekkel, önkéntesekkel, óvodákkal, iskolákkal

**Az ellátandó célcsoport megnevezése, jellemzői:**

Az intézmény szolgáltatásában elsősorbana budapesti illetékességű, jogszabályban meghatározott gondozási szükséglettel rendelkező, de rendszeres fekvőbeteg- gyógyintézeti kezelést nem igénylő, a rá irányadó öregségi nyugdíjkorhatárt betöltött személy látható el.

Az intézményben a 18. életévét betöltött, betegsége vagy fogyatékossága miatt önmagáról gondoskodni nem képes és a külön jogszabályban meghatározott gondozási szükséglettel rendelkező személy is ellátható, ha ellátása más típusú, ápolást-gondozást nyújtó intézményben nem biztosítható.

Az idősek otthonába az ellátást igénylő személlyel az ellátás igénylésekor legalább egy éve együtt élő házastársa, élettársa, testvére és fogyatékos közeli hozzátartozója gondozási szükséglet hiányában is felvehető.

Ha az ellátást igénylő soron kívüli elhelyezését kezdeményezték, az intézményvezető a Soron kívüli bizottság javaslata alapján dönt a soron kívüli elhelyezésre vonatkozó igény indokoltságáról, továbbá – több soron kívüli igény esetén – az igények teljesítésének sorrendjéről.

**Ellátottak átlagéletkora 2020. június 30-i. állapot**

Az ellátottak átlagéletkora 79,84 év, mely az előző évhez képest lényegi eltérést nem mutat, a demens ellátást igénylőké pedig 82,28 év.

**Az intézményben élők kormegoszlása 2020. június 30.-án**

Ahogy a fenti diagramm is mutatja, mindhárom intézményünkben továbbra is magas a 80 év feletti ellátottak száma, összintézeti szinten arányuk 57,78% legmagasabb a számuk a **Mészáros Lőrinc utcai** intézményben, ahol az ellátottak **70%-a idősebb 80 évesnél**.

Összintézményi szinten a legidősebb ellátott 99 éves, a legfiatalabb ellátott 45 éves.

**Önellátó képesség 2020. június 30-i állapot szerint**

Teljes ápolásra-gondozásra szoruló ellátottak száma, akik a mindennapi életvitel alaptevékenységei (táplálkozás, tisztálkodás, öltözködés, széklet és vizelet kontinencia, önálló hely/helyzetváltoztatás) közül hármat, vagy annál többet más személy igénybevétele nélkül nem képesek elvégezni a három telephelyen 158 fő volt.

**Leggyakoribb betegségek:**

Az intézményünkben élő ellátottak egészségi állapotát, hasonlóan a korábbi évekhez továbbra is a multimorbiditás jellemzi. Az otthonban élő személyek egyszerre több krónikus betegségben szenvednek. Leggyakoribbak a mentális és viselkedési zavarok csoportjába tartozó betegségek, a szív-érrendszeri kórképek, valamint a mozgásszervi megbetegedések.

A fentiekben felsorolt betegség csoportok szinte valamennyi lakónkat érinti. Ellátottaink több mint felénél jelenik meg az inkontinencia valamilyen formája. A légzőszervi, idegrendszeri, emésztőszervi és anyagcsere betegségek is nagy számban fordulnak elő lakóink körében.

Az érzékszervek károsodásával járó kórképek közül a hallás és látáscsökkenés gyakori, melyek a tájékozódó képességet is jelentősen csökkentik.

**Leggyakoribb betegségcsoportok 2020. június 30.**

Az időskor velejárója, hogy bizonyos mozgásszervi és belgyógyászati megbetegedések előtérbe kerülnek, valamint megjelennek az időskori hanyatlás mind fizikai, mind mentális vonzatai. Ennek megfelelően mindhárom otthonunkban előtérbe került az olyan egyéni és csoportos gyógytorna foglalkozások megszervezése és lebonyolítása, melyek a meglévő fizikai és mentális készségekre, képességekre építenek.

**Fokozott ápolást igénylők (demens) ellátása:**

A demencia progresszív folyamat, így a demens személyek ellátásakor fő célkitűzésünk volt a hanyatlás lassítása, illetve az állapot szinten tartása. Ennek alapvető feltétele, hogy napjaikat segítő közreműködéssel aktívan töltsék, s hogy biztonságban érezzék magukat.

A demencia folyamatos leépülést okozó kóros agyi tünetegyüttes, amely kihat a memóriára, a gondolkodásra, a viselkedésre, az érzelmekre. A betegség előrehaladtával fokozottan kiszolgáltatottá teszi az egyént.

**A demens ellátás célja, hogy a** demenciával küzdő emberek szellemi leépülése során életminőségüket megőrizve, jó közérzettel, pszichés és szomatikus egyensúly megtartása mellett éljék életüket. Fontosnak tartjuk, hogy a kognitív zavarok és tünetek mellett is érzékeljék a jó bánásmódot, képesek legyenek élvezni az adott pillanatokat, és olyan támogatást kapjanak, mely késlelteti állapotuk romlását. Az önellátási képesség csökkenése mellett is kielégítettek legyenek szükségleteik, és meg tudják őrizni emberi méltóságukat.

Az Önellátó képességük tekintetében minden lakó változó mértékű segítségre szorul kórképükből, a képességek elvesztéséből adódóan.

MMS teszttel felmért és szakorvos által igazolt **enyhe-, középsúlyos-, valamint súlyos demenciák** megoszlását mutatja az alábbi táblázat

Összintézményi szinten a középsúlyos, ill. súlyos demens lakók száma 2020. június 30.-án 138 fő, vagyis az ellátottak 43,39% - a.

Az intézményben, ha az ellátott veszélyeztető, vagy közvetlen veszélyeztető magatartást tanúsít, az egészségügyi törvény ide vonatkozó rendelkezéseit kell alkalmazni. Az otthon rendelkezik a veszélyeztető, illetve közvetlen veszélyeztető állapotba kerülő ellátott esetében alkalmazható korlátozó intézkedések szabályzatával, amelyet az igénybevétel napján ismertet az ellátottal és/vagy törvényes képviselőjével.

**A fenntartó által biztosított szolgáltatási elemek**

**(**a feladatellátás szakmai tartalma, módja, a biztosított szolgáltatások formái, köre, rendszeressége, a gondozási feladatok jellege, tartalma):

1. ***Az intézmény tárgyi feltételei:***

Az intézmény tárgyi feltételei megfelelnek az 1/2000.(I. 7.) SzCsM rendelet előírásainak.

Az Alacskai úti intézmény és valamennyi telephelye akadálymentes, a szintek közötti mozgást liftek segítik, a mellékhelyiségek kerekesszékkel is jól megközelíthetőek.

***2.) Személyi feltételek***

Az intézmény engedélyezett alkalmazotti létszáma 195 fő, ebből 100 fő a szakdolgozói és 95 fő a működtetői létszám. Jelenleg a szakképesítési arány 87,1 %-os. Szakvizsgázott 10 fő. Diplomával rendelkezik 26 fő.

Az egészségügyi szakképesítéssel rendelkező dolgozók számára a Kamarai tagság valamint a működési nyilvántartásba vétel az alkalmazásuk feltétele, és ez alapján szervezzük részükre az egészségügyi szakdolgozók számára előírt továbbképzéseken való részvételt.

Az ápolók-gondozók arányát szükség szerint felülvizsgáljuk, az ellátottak szükségletei és a rendelkezésre álló humánerőforrás alapján.

A kötelezően előirt továbbképzéseken való részvételt biztosítjuk dolgozóink számára. A dolgozók a számukra irányadó képzésciklusban továbbképzési kötelezettségüknek eleget tettek.

1. ***Az intézmény által nyújtott szolgáltatások:***

Az intézmény szolgáltatásában elsősorbana budapesti illetékességű, jogszabályban meghatározott gondozási szükséglettel rendelkező, de rendszeres fekvőbeteg- gyógyintézeti kezelést nem igénylő, a rá irányadó öregségi nyugdíjkorhatárt betöltött személy látható el.

Az intézményben a 18. életévét betöltött, betegsége vagy fogyatékossága miatt önmagáról gondoskodni nem képes és a külön jogszabályban meghatározott gondozási szükséglettel rendelkező személy is ellátható, ha ellátása más típusú, ápolást-gondozást nyújtó intézményben nem biztosítható.

Fő célkitűzés, hogy az idősek otthonaiban lakók számára biztonságos, otthonos lakókörnyezetben, egészségi és mentális állapotuknak megfelelő holisztikus szemléletű ellátást biztosítsunk a méltóságteljes időskor megőrzését, életminőség javítását tartva szem előtt.

A szolgáltatás keretében gondoskodunk az ellátottak napi ötszöri étkeztetéséről, szükség szerint ruházattal, illetve textíliával, gyógyszerrel, gyógyászati segédeszközzel való ellátásáról, mentális gondozásáról, tanácsadásról, esetkezelésről, szocioterápiás foglalkoztatásról, egészségügyi ellátásról, felügyeletről, gondozásról, szükség szerint a szállításról valamint lakhatásról.

Az intézményben élők számára a személyes szükségletek kielégítése érdekében szakszerűségen alapuló, hatékony, szeretetteljes és emberközpontú ápolást, gondozást biztosítunk. Ezen szemléletű megközelítés növeli a lakók életminőségét azáltal, hogy a különböző személyes igények kielégítése az egyéni szükségleteknek megfelelően, komplex módon történik.

**Ezen belül a szolgáltatás elemei:**

**lakhatás:**

az életkorhoz, egészségi állapothoz, családi állapothoz vagy helyzethez igazított, rövid vagy hosszú távú lakhatási lehetőség, amely elősegíti a személyes biztonságot és az emberi méltóság megőrzését, a foglalkoztatásban és a közösségi életben való részvételt, illetve a családtagok közötti kapcsolat fenntartását

**étkeztetés:**

gondoskodás hideg, illetve meleg ételről alkalmilag vagy rendszeresen a szolgáltatást igénybe vevő lakhelyén, szolgáltatónál

**felügyelet:**

az igénybe vevő lakó- vagy tartózkodási helyén, illetve a szolgáltatásnyújtás helyszínén lelki és fizikai biztonságát szolgáló, személyes vagy technikai eszközzel, eszközökkel biztosított kontroll

**gondozás:**

az igénybe vevő bevonásával történő, tervezésen alapuló, célzott segítés mindazon tevékenységek elvégzésében, amelyeket saját maga tenne meg, ha erre képes lenne, továbbá olyan rendszeres vagy hosszabb idejű testi-lelki támogatása, fejlesztése, amely elősegíti a körülményekhez képest legjobb életminőség elérését,

**tanácsadás:**

 az igénybe vevő bevonásával történő, jogait, lehetőségeit figyelembe vevő, kérdésére reagáló, élethelyzetének, szükségleteinek megfelelő vélemény-, javaslatkialakítási folyamat, a megfelelő információ átadása valamilyen egyszerű vagy speciális felkészültséget igénylő témában, amely valamilyen cselekvésre, magatartásra ösztönöz, vagy nemkívánatos cselekvés, magatartás elkerülésére irányul,

**esetkezelés:**

az igénybe vevők szükségleteinek kielégítésére (problémájának megoldására, illetve céljai elérésére) irányuló, megállapodáson, illetve együttműködésen alapuló, tervszerű segítő kapcsolat, amely során számba veszik és mozgósítják az igénybe vevő, vevők saját és támogató környezete erőforrásait, továbbá azokat a szolgáltatásokat és juttatásokat, amelyek bevonhatók a célok elérésébe, újabb problémák megelőzésébe,

**szállítás:**

javak vagy szolgáltatások eljuttatása az igénybe vevőhöz, vagy az igénybe vevő eljuttatása a közszolgáltatások, szolgáltatások, munkavégzés, közösségi programok, családi kapcsolatok helyszínére, ha szükségleteiből adódóan mindezek más módon nem oldhatóak meg,

**Egészségügyi ellátás:**

Az egészségügyi ellátás keretében a személyes gondoskodást nyújtó szociális intézmény gondoskodik az igénybe vevő

*a)* egészségmegőrzését szolgáló felvilágosításáról,

*b)*orvosi ellátásáról meghatározott óraszámban,

*c)*szükség szerinti alapápolásáról,

*d)* a személyi higiéné biztosításáról,

*e)* a gyógyszerezésről,

*f)* az étkezésben, a folyadékpótlásban, a hely- és helyzetváltoztatásban, valamint a kontinenciában való segítségnyújtásról,

*g)*szakorvosi, illetve sürgősségi ellátáshoz való hozzájutásáról,

*h)* kórházi kezeléséhez való hozzájutásáról,

*i)* meghatározott gyógyszerellátásáról,

*j)* gyógyászati segédeszközeinek biztosításáról.

Intézményi szakorvosi ellátást is biztosít: az ellátottak kezeléséről, ellenőrzéséről valamennyi telephelyen rendszeresen 6 szakorvos – belgyógyász, pszichiáter, neurológus, bőrgyógyász, diabetológus – gondoskodik.

**Gyógyszer és gyógyászati segédeszköz biztosítása:**

Az ellátottak gyógyszerszükségletének megfelelően biztosítjuk a rendszeres és eseti gyógyszereket. A vonatkozó szakmai rendeletnek megfelelően az alaplista és az eseti gyógyszerlista rendszeresen felülvizsgálatra kerül, melyről az ellátottak folyamatosan tájékoztatást kapnak.

A intézmény írásban haladéktalanul értesíti az igénybevevő által megjelölt hozzátartozóját/törvényes képviselőjét a megadott értesítési címen

*a) a*z ellátott állapotáról, annak lényeges változásáról;

*b)* az egészségügyi intézménybe való beutalásáról;

*c)* az ellátás biztosításában felmerült akadályoztatásról

*d)* az áthelyezés kezdeményezéséről, illetőleg kérelmezéséről.

Az értesítés történhet elektronikus és postai úton. Az írásos értesítés nem váltja ki a szóbeli tájékoztatást.

**Gondozási tevékenység**

keretében az ellátottak fizikai, testi és lelki állapotuknak megfelelően aktív részesei lehetnek az otthon életének. Ahhoz, hogy továbbra is megőrizzék az emlékezetüket, gondolkodásukat, mindennapi cselekvési szabadságukat, érzelmi töltetüket, tágabb értelemben a kapcsolatukat a világgal, szűkebb értelemben a családjaikkal (gyermekek, unokák, testvérek), barátaikkal, szomszédokkal, a mindennapi cselekvéseikbe javasoljuk, hogy illesszék be azokat a programokat, foglalkozásokat, melyeket intézményünk felkínál. Így maradhat meg az az aktív idős generáció, mely hidat képez a jelen közép és fiatal korosztály között, átörökítve a hagyományaikat, tudásukat, tapasztalataikat. A személyes részvételük lényeges momentuma, hogy napi szinten kulturált körülmények között töltsék el a szabadidejüket, rálátásuk, információjuk legyen a szűkebb intézményi és a tágabb társadalmi életre. Ezzel biztosítva a *„jólét” érzés növelését, a hasznosságtudat erősítését mind* az ellátottak és az ellátók körében.

Kreatív foglalkozásokkal (kézműves, varrás, rajzolás, stb.) a meglévő képességek megőrzését, illetve a szunnyadó művészi képességek kibontakozását célozzuk meg.

Az irodalmi foglalkozásokkal a kultúra, a művészet iránti igényeket kívánjuk megtartani, illetve fejleszteni. Így az olvasás, verstanulás, ének, zene-dal kör között választhatnak a lakóink.

A napi hírekből való szemezgetések révén a „Tájékozódás és kapcsolattartás a Világgal” valósul meg, de ezt segíti a karitatív és önkéntes munkát végzők jelenléte is (Piros Orr Alapítvány, Önkéntes segítők Egyesülete, iskolák és óvodák).

Intézményünk nagy hangsúlyt fektet a lakói fizikai és testi erőnlétének megtartására. Ezen igényeket, szükségleteket elégíti ki a rendszeres mozgás, séta, gyógytorna. Lakóink részt vehetnek a közös tornákon, illetve orvosi javaslat alapján, az egyéni gyógytornán.

Színes programokon való részvétellel megőrizhetik a mentális képességüket, fizikai aktivitásukat. Az életmód tanácsadások bővíthetik az ismereteiket, illetve kaphatnak segítségnyújtást az őket érintő kérdésekre. Csoportfoglalkozásokon tapasztalatot cserélhetnek, barátságok alakulhatnak ki, mely szintén hozzájárul a napi „jólétük”-höz.

**Ápolási tevékenység**

Az ápolási feladatok ellátása során fontos szempont számunkra a lakók komfortérzetének kialakítása, növelése. Mindenfajta ápolási tevékenységben a dolgozók szemlélete, hozzáállása az ápolásra - gondozásra szoruló személy magas szintű ellátását szolgálja, amit hatékonyan segítenek kényelmi eszközeink, korszerű kötszereink, mobilizálást segítő eszközeink. A hely- és helyzetváltoztatást, kimozgatásokat, tornáztatást gyógytornász szakemberek, illetve útmutatásaik alapján az ápoló személyzet végzi.

**Ápolási-gondozási feladatok jellege, tartalma**

Az intézmény az ellátottak részére rendszeres orvosi felügyeletet biztosít. Egészségügyi ellátás keretében szakképzett ápolók, gondozók látják el Őket a nap 24 órájában az egyéni gondozási tervekben foglaltak szerint.

* Az intézmény biztosítja az ellátást igénybe vevők egészségügyi ellátását, ennek keretében az egészségmegőrzést szolgáló felvilágosítást, meghatározott óraszámban az orvosi ellátást és szükség szerint az alapápolást.
* Az alapápolási tevékenység részeként segítséget nyújtunk a személyi higiéné biztosításában, az étkezésben, a folyadékpótlásban, a hely- és helyzetváltoztatásban, a kontinenciában. Az intézmény feladata továbbá a szakorvosi és sürgősségi ellátáshoz, valamint a kórházi kezeléshez való hozzájutás megszervezése, a vonatkozó rendeletben meghatározott gyógyszerellátás, gyógyászati segédeszközök beszerzése, ill. biztosítása, és a gyógyszerezés.
* Az ellátást igénybe vevők gondozása során elősegítjük fizikai, mentális és életvezetési problémáik kezelését, illetve megoldását. Törekszünk a hiányzó, vagy csak korlátozottan meglevő testi-szellemi funkciók helyreállítására és szinten tartására.
* Folyamatosan emelkedik a demens ellátást igénylők száma, ellátásukat szabad mozgásterük meghagyásával, személyközpontú és realitásorientációs gondozással biztosítjuk.
* A racionálisabb gazdálkodás érdekében törekszünk a hatékony és gazdaságos gyógyszerrendelésre, számítógépes nyilvántartást vezetünk.
* A foglalkoztatás és a szabadidő hasznos eltöltésére szervezett programjaink elsősorban a fennjáró ellátottak körében népszerűek, de fekvő betegeink mobilizációja is biztosított.

**Szakápolási tevékenység:**

Székhely intézményünk és a Virág Benedek utcai telephely szakápolási engedéllyel rendelkezik.

Ennek keretében biztosítjuk:

* Perifériás vénakanül (branül) behelyezése, és ellátása.
* Szondán (nasogastricus, és percutan gastrostomán) át történő tápláláshoz és

 folyadékfelvételhez kapcsolódó szakápolási tevékenységek szövődményes esetben.

* Nasogastricus szonda behelyezése, cseréje.
* A tracheális kanül tisztítása, betét cseréje szövődményes esetben.
* Nőbetegeknél állandó katéter cseréjéhez vagy rendszeres katéterezéshez, gyógyszeres hólyagöblítéshez kapcsolódó szakápolói feladatok, hólyagkondicionálás.
* Folyadékpótló infúzió bekötése orvosi utasításra, továbbá az intravénás és elektrolitpótláshoz, parenterális gyógyszer beadáshoz kapcsolódó egyéb szakápolói feladatok.
* Műtéti területek (nyitott és zárt sebek) ellátása, sztomaterápia és különböző célt szolgáló drének kezelésének szakápolási feladatai.
* Sztomatoterápia szövődményes esetben, és szakmaspecifikus szájápolási tevékenységek műtét után. Dekubitálódott területek, fekélyek szakápolási feladatai III-IV. stádium (exsudációs, nekrotikus seb kezelése orvosi utasítás alapján).
* Betegség következményeként átmenetileg vagy véglegesen kiesett vagy csökkent funkciók helyreállításához, fejlesztéséhez vagy pótlásához kapcsolódó szakápolási feladatok
* Gyógyászati segédeszközök, protézisek használatának tanítása
* Mozgás és mozgatás eszközei használatának tanítása.
* Tartós fájdalomcsillapítás szakápolási feladatai.
* Haldokló beteg szakápolása.
* EKG készítés orvosi utasítás alapján.
* Gyógyszeradagoló pumpa működtetése.
* Minden egyéb, orvos által elrendelt, és felügyelt szakápolási tevékenység.

**Demens** **ellátás**

Intézményünkben ellátunk olyan személyeket, akiknél jelen van a demencia kórkép valamely fokozata. E kórképben szenvedő betegek ápolása-gondozása komoly kihívást jelent az ápolók és a mentálhigiénés szakember számára egyaránt.

A Speciális részlegeken élő demens személyek (demencia legalább középsúlyos fokozata) egyéb körülmények miatt szorulnak idősotthoni ellátásra. Fokozott odafigyelést, segítséget, gondozást, ápolást, esetenként szakápolást igényelnek.

Mivel az ellátottak súlyos- vagy középsúlyos demenciában szenvednek, ápolásuk-gondozásuk különösen nehéz a megértési-kivitelezési problémák miatt. Együttműködésük a szellemi hanyatlás miatt sokszor nem valósul meg, egyszerű kéréseket sem értenek meg, nem képesek segíteni az ellátás során, sőt gyakran nehezen, elutasítóan élik meg a szükséges gondozási folyamatok végrehajtását.

Demenciával élő ellátottaink ápolása-gondozása során célunk, hogy életüket a lehető legteljesebb mértékben megélve, jó közérzettel, pszichés és szomatikus egyensúlyban teljenek napjaik. Alapérték a kölcsönös tisztelet. Nyugodt, elfogadó, befogadó légkör biztosítására törekszünk.

Kiemelt figyelemmel kezeljük a hozzátartozókkal való tartalmas kapcsolattartást, segítjük a betegséggel való megküzdés útját, a kétségek, önvádlás feloldását.

A részlegek életében a legnagyobb problémát a különösen zavart és/vagy agresszív ellátotti életszakaszok megjelenése, illetve a közösséget különösen zavaró viselkedésformák jelenléte okozza. Ezekben az esetekben az intézmény orvosaival, pszichiáter szakorvossal konzultálva, a farmako- és szocio-pszichoterápiás elemek gondos kombinációjával törekszünk mindenki számára kielégítő egyensúly elérésére.

Életmód terápiaként 24 órás realitás orientációt alkalmazunk, valamint strukturált csoportos és egyéni foglalkozásokkal igyekszünk a kognitív állapotromlást lassítani. Jelentős probléma, hogy a krónikus szakmai létszámhiány miatt a foglalkoztatás az, ami a szükséglethierarchiában elfoglalt helyéből adódóan leginkább sérül. Minimálisan napi 2-3 órában lenne szükséges foglalkoztató terapeuta jelenlétére a Speciális részlegen, hiszen jelenleg szinte csak a közérdekű és szervezeti önkéntes tevékenységet ellátók biztosítják a szociokulturális programok lebonyolítását.

A demens személyek ellátásában elsődleges célunk az emberi méltóság megőrzése, számukra védett, biztonságos, stabil, szabad mozgásukat lehetővé tevő, inger dús környezet létrehozása. Mindennapjaik struktúrájának kialakításával, egyénre szabott, személyközpontú gondozással segítjük a kognitív funkcióromlás lassítását, szociális készségek minél tovább történő megőrzését, a magatartástünetek /céltalan kóborlás, zavartság, agresszivitás/ kezelését és enyhítését. Demens ellátottaink gondozásában minden interakció a foglalkoztatás része és a személyzet minden tagja egyben foglalkoztató.

**Gyógytorna**

Az időskor velejárója a szervrendszerek öregedése, mely mind a fizikai mind a mentális funkciókat érinti. A fizioterápiás tevékenység célja, ezen funkciók állapotromlásának megakadályozása, a károsodott, kiesett funkciók helyreállítása a lehető legmagasabb szintig. Nagyon hangsúlyos szerepet kap ebben a tevékenységben az önellátási képesség, a járásképesség megtartása, az esések kockázatának csökkentése a koordinációs képesség fejlesztésével és az egyensúly tréningezésével. Hasonlóan fontos feladat idős korban, testszerte az ízületi mozgáspályák megtartása, valamint a jó légzésfunkció és vitálkapacitás megőrzése. A feladatokra való koncentráció, a problémamegoldás igénye segíti a mentális funkciók megtartását, fejlesztését.

A Virág Benedek és a Mészáros Lőrinc utcai telephelyeken 1-1fő, míg az Alacskai úti székhelyen 1,5 fő gyógytornász biztosítja az egyéni és csoportos gyógytorna foglalkozásokat.

A csoportos torna keretében a hasonló betegségekben szenvedő ellátottak mozgásának, funkcionális képességeik megtartására, javítására van lehetőség. Ezen foglalkozások során lakóink fizikai állapota, kardiopulmonális erőnléte jelentős mértékben javul, és a közös együttlét pozitív megerősítő hatása révén lelkileg feltöltődve, felszabadulva érezhetik magukat. A csoportos tornákat gyakran labdajáték, körjáték zárja, melyet nagyon kedvelnek a tornán részt vevők.

Egyéni tornák keretében az ellátottak orvosi elrendelés alapján, állapottól függően személyre szabott terápiát vehetnek igénybe a gyógytornász és az orvos által meghatározott dozírozás szerint. Prioritásként tartjuk szem előtt a traumákon átesett, illetve operáció után lévő ellátottak rehabilitációját, a hospitalizációs-immobilizációs szövődmények kialakulásának megelőzését, funkcionális mozgásképességük lehetőség szerinti maximalizálását.

Ezek a kezelések történhetnek akár a lakó szobájában, ha állapota ezt indokolta, vagy torna szobában.

A speciális részlegeken lakók naponta félórás csoporttornán vehetnek részt, melynek gyakorlatanyaga a mentális képességek figyelembevételével, a csökkent funkciók és képességek fejlesztése céljából kerültek összeállításra.

A kezelés hatékonyságának érdekében mindig kell, hogy jusson idő a mozgásprogrammal kapcsolatos kérdések megválaszolására, az esetleges problémák megbeszélésére, házi feladat gyakorlatok adására, azok begyakorlására, ellenőrzésére. Fontos, hogy az ellátottak fontosnak, örömteli, érdemi tevékenységnek érezzék a mozgást, motiválva őket a foglalkozásokon való rendszeres részvételre.

Az ellátottak megfelelő gyógyászati segédeszközzel való ellátását, probléma esetén mozgásszervi vizsgálatát lehetővé teszi a rendszeres időközönkénti ortopéd-rehabilitációs és neurológus szakorvosi háttér. Az intézményi ellátottak számára folyamatosan biztosított a szükséges segédeszközök helyes használatának megtanítása, a segédeszközök egyéni méretre történő beállítása is.

**Fizikai ellátás**

* Étkeztetés naponta ötször biztosított (három fő és két kisétkezés). Szükség szerint diétás étrendet írhat elő az orvos.

Élelmezési nyersanyagnorma 700.-Ft + ÁFA, mely a tápanyagszükséglet kielégítését biztosítja.

* Tisztálkodáshoz, testápoláshoz szükséges anyagokat, (szappan, folyékony szappan, fogkrém, sampon, borotválkozási szerek, eszközök, WC papír) szükség szerint biztosítunk. Mosdókesztyű, törlőkendő, testápoló krém, elsősorban az ápolási feladatokhoz elengedhetetlen.

Mosatás: az ágynemű, egyéb textília és piperemosás az Alacskai úti intézmény mosodájában, ill. a Virág Benedek és a Mészáros Lőrinc utcai intézmény házi mosodájában történik.

* Mindennemű intézményi textília tisztítását, javítását, szükség szerinti cseréjét biztosítjuk. Ágynemű és egyéb textília cseréje szükség szerint, de legalább kétheti rendszerességgel történik. A textíliák összegyűjtéséről, mosatásáról az ápoló-gondozó munkatársak gondoskodnak.
* Saját textília piperemosása egyéni, névre szóló mosózsákokban történik. A szennyes ruha összegyűjtését és a tiszta ruha visszajuttatását a mosónők végzik heti rendszerességgel, előre meghatározott napokon.
* Textil ellátottság: ágyneművel és ágyhuzattal, hálóinggel, pizsamával az előírt mennyiséggel, rendelkezünk. Az ellátottak elsősorban saját ruházatukat használják aminek mosásához, tisztításához, javításához segítséget nyújtunk. Az elhasználódott ruhaneműt szükség szerint cseréljük.

A szükséges felsőruházatot és kényelmi ruhadarabokat (szabadidő ruha, papucs) folyamatosan beszerezzük.

 Az intézményi, ill. az ellátottak saját ruházatának kisebb javításáról varrónő gondoskodik.

**Egyéb szolgáltatás:**

## Térítésmentes szolgáltatások

Ápolási részlegen ellátottak részére:

* férfiak részére hetente kétszer borotválás

Valamennyi ellátott részére:

* manikűr – pedikűr kéthavonta ütemezés szerint- kivéve lakkozás
* hajmosás, vágás és szárítás kéthavonta ütemezés szerint
* segítségnyújtás ügyes-bajos dolgok intézésében, bevásárlásban
* könyvtár használat

**Alternatív gyógyászati lehetőségek:**

* Az egészséges életmód hangsúlyozásával, valamint az alternatív módszerek széleskörű alkalmazási lehetőségeiről történő tájékoztatással lehetőséget biztosítunk ellátottaink életminőségének, életmódjának, testi, energetikai, lelki és szellemi egészségének pozitív irányba terelésére, harmonizálására.
* Igény szerint fülakupunktúrás kezelésekkel segítjük ellátottaink krónikus betegségekből adódó panaszainak csökkentését, életminőségük javítását, mentális és pszichés problémáik könnyebbé tételét.
* Egyéb természetgyógyászati terápiákkal és tanácsadással segítjük ellátottaink egészségének megőrzését, lehetőség szerinti javítását.
* A „Mezítlábas ösvényt”, vagy ahogy mi nevezzük a „Tündérkert” :

a mozgásukban korlátozott ellátottak kísérő segítségével szintén használni tudják az ösvényt. A különböző felületeken való mezítlábas járás javítja az egyensúlyérzéket, jótékony hatással van a vérkeringésre, segít a testtartás javításában, stimulálja talpunk reflexzónáit, így az egész szervezetre jótékony hatással bír. A szabad levegőn végzett testmozgás felszabadító pszichés hatása szintén hozzájárul a teljes testi – lelki „ jól-léthez”.

**Szolgáltatások térítés ellenében:**

Az alapfeladatok körébe nem tartozó szociális szolgáltatásokért, valamint az intézmény által szervezett szabadidős programokért eseti térítési díj kérhető, így különösen:

* fodrász (festés, dauer, berakás),
* kávé- italautomata,
* büfé

**Mentálhigiénés ellátás:**

* Elsődleges célja a beilleszkedéssel kapcsolatos szorongás, félelmek feloldása, a konfliktus helyzetek adekvát kezelése, meglévő és új kapcsolatok megőrzése, ill. kialakítása, pszichés és szociális szükségletek helyes felmérése. Az egyéni gondozási tervek elkészítése nagymértékben segíti munkánkat.
* A szabad vallásgyakorlás lehetőségével minden ellátásban részesülő élhet. A különböző vallási felekezetű lakóknak kulturált körülmények közt a hitélet gyakorlása rendszeresen biztosított, elsősorban a nagyobb ünnepek alkalmával, de igény esetén is, a havi istentiszteleteken, illetve egyéni kérés szerint. A hitélet gyakorlására azoknak az ellátottainknak is van lehetőségük, akik fizikai, egészségi állapotuk miatt nem tudnak közlekedni, esetleg ágyhoz kötöttek.
* Haldokló ellátottainkat az emberi méltóság tiszteletben tartásával kísérjük életük utolsó időszakában.
* Mindhárom intézményben elsősorban az Imaszobában biztosítunk lehetőséget a hitélet gyakorlására. Egyéni igény szerint minden ellátott részére biztosított, a betegek szentsége, az utolsó kenet feladásának megszervezése.
* Foglalkoztatás, melynek célja a szabadidő hasznos eltöltése, a kreativitás megőrzése és fejlesztése, közösségi kapcsolatok kialakítása és fenntartása, izolációtól való védelem. A foglalkozások segítségével megőrizhető, fokozható az önbecsülés, feloldható a feleslegesség érzése. A foglalkozásokon a részvétel önkéntes. Az ellátottak eltérő szociokulturális háttere miatt sok esetben találkozunk ellenállással, érdektelenséggel. A motiváció kialakítása igen fontos, sokszor nehézségekbe ütköző feladat.

**Lakógyűléseket, a hozzátartozói értekezleteket** mindhárom intézményben terv szerint megtartjuk.

A hozzátartozókkal a kapcsolattartás folyamatos, napi szinten történő kommunikációval igyekszünk segítséget nyújtani számukra.

**Érdekvédelem** az intézményben az ellátást igénybe vevők érdekvédelmét az Érdekképvisleteti Fórum valamint az Ellátottjogi képviselő látja el.

Az Érdekképviseleti Fórum az ellátottak jogainak érdekeinek érvényesülését elősegíteni hivatott szerv.

**Az Érdekképviseleti Fórum** a tervezettnek megfelelően negyedévente ülésezik valamennyi telephelyünkön.

Az **ellátott jogi képviselő** a személyes gondoskodást nyújtó intézményi elhelyezést igénybevevő részére nyújt segítséget jogai gyakorlásában. Az elérhetőségéről szóló tájékoztató az intézményben jól látható helyen ki van függesztve.

Intézményünk **ellátottjogi képviselője** havi rendszerességgel látogatja intézményeinket. Ezzel lehetőséget biztosít arra, hogy a lakók megosszák vele az ellátással kapcsolatos pozitív véleményeiket, esetlegesen felmerülő problémáikat, dilemmáikat, feltehessék neki kérdéseiket.

**Az ellátás igénybevételének módja:**

A személyes gondoskodást nyújtó szociális ellátások igénybevétele önkéntes, az ellátást igénylő, illetve törvényes képviselője szóbeli vagy írásbeli kérelmére, indítványára történik.

Ha az ellátást igénylő személy cselekvőképtelen, a kérelmet, illetve indítványt – az érintett személy véleményét lehetőség szerint figyelembe véve – a törvényes képviselője terjeszti elő. A korlátozottan cselekvőképes személy a kérelmét, indítványát a törvényes képviselőjének beleegyezésével vagy – ha e tekintetben a bíróság a cselekvőképességét nem korlátozta – önállóan terjesztheti elő.

Ha a törvényes képviselő ideiglenes gondnok, intézményi elhelyezésre vonatkozó kérelméhez, indítványához a gyámhivatal előzetes jóváhagyása szükséges.

Annak a személynek a bentlakásos szociális intézménybe történő elhelyezését, akinek cselekvőképessége a gyámhivatal ideiglenes gondnokrendelő határozata alapján e jognyilatkozat megtételében korlátozott, az ideiglenes gondnok csak a bíróság ideiglenes gondnokrendelés fenntartásáról rendelkező jogerős végzése alapján kérheti.

Az intézmény szolgáltatása a főváros területén bejelentett lakó vagy tartózkodási hellyel rendelkező magyar állampolgárokra, a bevándoroltakra és a letelepedettekre, a hontalanokra, valamint a magyar hatóság által menekültként vagy oltalmazottként elismert személyekre terjed ki. Továbbá a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint a szabad mozgás és tartózkodás jogával rendelkező személyre, amennyiben az ellátás igénylésének időpontjában az Szmtv.-ben meghatározottak szerint a szabad mozgás és a három hónapot meghaladó tartózkodási jogát Magyarország területén gyakorolja és a főváros területén bejelentett lakóhellyel rendelkezik.

Nagy hangsúlyt fektetünk az érdeklődők megfelelő tájékoztatására az alap és szakosított ellátások igénybevételének lehetőségeiről, ezen túlmenően a bentlakásos intézmény igénybevételének feltételeiről, az eljárás menetéről.

Az első találkozás minden kapcsolatban meghatározó. Erre a találkozásra sok esetben még a keresgélés, tájékozódás idején sor kerül, amikor a leendő kérelmező, vagy hozzátartozója az elhelyezés lehetőségeit kutatja.

Az ápolást, gondozást nyújtó intézményi elhelyezési kérelmet a Fővárosi Önkormányzat Pesti Úti Idősek Otthona Felvételt Előkészítő Csoportjához kell benyújtani. A Felvételt Előkészítő Csoport a Budapest V. Bajcsy- Zsilinszky út 36-38. sz. alatt működik. Az elhelyezési kérelem előterjesztésekor be kell nyújtani az, „Adatlap a szociális otthoni ellátás igényléséhez” című hiánytalanul kitöltött formanyomtatványt, dokumentumokat.

Az ellátási kérelmekről- azok intézménybe történő megérkezése után - az intézményvezető szóban vagy írásban tájékoztatja az ellátást igénylőt vagy törvényes képviselőjét az igény nyilvántartásba vételéről, valamint az előgondozás, a gondozási szükséglet vizsgálat elvégzésének időpontjáról. Az előgondozás során az intézményvezető által megbízott személy elvégzi a gondozási szükséglet vizsgálatot, valamint átadja a megállapodás tervezet és a házirend egy példányát és tájékoztatást nyújt a térítési díj várható összegéről.

Az intézménybe történő felvételről az intézményvezető dönt, melyről értesíti az ellátást igénylőt, illetve törvényes képviselőjét.

Elutasítás esetén az értesítés írásban történik, melyben a kérelmező, ill. törvényes képviselője jogorvoslati lehetőségekről is tájékoztatást kap. Ha az ellátást igénylő, illetve törvényes képviselője az intézmény vezetőjének a döntését vitatja, az arról szóló értesítés kézhezvételétől számított nyolc napon belül a Főpolgármesterhez fordulhat. Ebben az esetben a főpolgármester határozattal dönt az ellátás iránti kérelemről. A főpolgármester döntésének felülvizsgálata bíróságtól kérhető.

A várakozási idő alatt, az intézményi felvétel előtt folyamatosan tartjuk a kapcsolatot a várakozókkal.

Az ellátás igénybevételét megelőzően az intézményvezető az ellátást igénylővel, illetve törvényes képviselőjével megállapodást köt. Az intézmény az igények beérkezésének sorrendjében gondoskodik az ellátást igénylők elhelyezéséről. Soron kívüli elhelyezési kérelem esetén az intézményvezető dönt a soron kívüli elhelyezésre vonatkozó igény indokoltságáról, továbbá – több soron kívüli elhelyezésre vonatkozó igény esetén – az igények teljesítésének sorrendjéről.

Az ellátást igénylő kérelmének jövedelem-, és vagyonnyilatkozata alapján az intézmény vezetője az ellátás megkezdését megelőzően megvizsgálja az ellátást igénylő havi jövedelmét, jelentős pénzvagyonát és jelentős ingatlanvagyonát.

**A szolgáltatásról szóló tájékoztatás helyi módja:**

* faliújságon történő kifüggesztés
* tájékoztató szórólapon
* internetes megjelenés

Működésünk során folyamatosan arra törekszünk, hogy az általunk nyújtott szolgáltatások minden munkamozzanatát megfelelően összhangba hozzuk: a szolgáltatásainkat igénybe vevők emberileg természetes, illetőleg szakmailag indokolt elvárásaival, a hazai és a nemzetközi gyakorlatban alkalmazott módszerekkel, eljárásokkal, (kiadott módszertani ajánlásokkal) a jogszabályi és a hatósági előírásokkal, illetve egyéb előírásokkal, a Szociális Munka Etikai Kódexével.

Budapest, 2020. augusztus 24.

 Dikter Tiborné

 intézményvezető

A Fővárosi Önkormányzat Alacskai Úti Idősek Otthona (Budapest XVIII. Alacskai út 22.) szolgáltatási rendszerét alapvetően befolyásoló jogszabályok az alábbiak:

* Magyarország Alaptörvénye 2011. április 25.
* 1993. évi III. törvény a szociális igazgatásról és szociális ellátásokról
* 1/2000. (I.7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről,
* 9/1999.(XI.24.) SzCsM rendelet, a személyes gondoskodást nyújtó szociális ellátások igénybevételéről
* 36/2007.(XII.22.) SZMM rendelet, a gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól
* 29/1993.(II.17.) Korm. rendelet, a személyes gondoskodást nyújtó szociális ellátások térítési díjáról
* 369/2013.(X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről
* 2013. évi V. törvény a Polgári Törvénykönyvről
* 8/2000.(VIII.4.) SzCsM rendelet a személyes gondoskodást végző személyek adatainak működési nyilvántartásáról
* 9/2000.(VIII.4.) SzCsM rendelet a személyes gondoskodást végző személyek továbbképzéséről és a szociális szakvizsgáról
* 29/2013. (IV.18.) Főv. Kgy. rendelet, a személyes gondoskodást nyújtó szociális intézmények és a családok átmeneti otthonai által biztosított ellátások formáiról, azok igénybevételének rendjéről
* 30/2013. (IV.18.) Főv. Kgy. rendelet a személyes gondoskodást nyújtó szakosított szociális intézmények és a családok átmeneti otthonai térítési díjairól és a térítési díjakkal kapcsolatos eljárás rendjéről szóló
* 1997. évi CLIV. törvény az egészségügyről
* 381/2016 ( XII.2. ) Korm. rendelet az Integrált Jogvédelmi Szolgálatról
* 37/2014. (IV. 30.) EMMI rendelet a közétkeztetésre vonatkozó táplálkozás-egészségügyi előírásokról
* 1999. évi XLII. törvény a nemdohányzók védelméről és a dohánytermékek fogyasztásának, forgalmazásának egyes szabályairól
* 60/2004. (VII.6.) ESzCsM rendelet a pszichiátriai betegek intézeti felvételének és az ellátásuk során alkalmazható korlátozó intézkedések szabályairól,

**Z Á R A D É K**

A **Fővárosi Önkormányzat Alacskai Úti Idősek Otthona** (1182 Budapest XVIII. Alacskai út 22). **és telephelyei Szakmai programját** a Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet 6. sz. mellékletének 1. Emberi Erőforrások és Nemzetközi Kapcsolatok Bizottsága címe 1.6. pontjában kapott felhatalmazás alapján, - átruházott hatáskörben - a Fővárosi Közgyűlés **Emberi Erőforrások**

**és Nemzetközi Kapcsolatok Bizottsága a ……../201 .(** ………) **számú EENKB** határozatával jóváhagyta.

Budapest, 2020.

 **Niedermüller Péter**

 **Fővárosi Közgyűlés Emberi Erőforrások**

**és Nemzetközi Kapcsolatok Bizottságának**

 **elnöke**

Nyilatkozat

Alulírott Stifft Pálné a Fővárosi Önkormányzat Alacskai Úti Idősek Otthona Érdekképviseleti Fórumának elnöke az intézmény „Szakmai Program”-ját megismertem, annak tartalmával egyetértek és azt elfogadom.

Budapest, 2020.

 Stifft Pálné

 Érdekképviseleti Fórum elnöke

.